钦定古今图书集成/明伦汇编/官常典/第321卷 > 金忠
## 钦定古今图书集成/明伦汇编/官常典/第321卷 > 金忠

按《明外史》本传：“忠，鄞人，善《易》卜。兄戍通州亡，忠补戍
候给符。其妻抱幼女坐县门阶，哭且乳。同里相者袁
珙自县中出，见其乳曰：‘夫人贵人也。因相忠。大贵，当
为尚书。忠贫不能行，珙资之夫妇，附商舟以北。商人
失金，使忠占而获。至北平，编卒伍，因卖卜燕市，市人传以为神。僧道衍称于燕王。燕王将起兵，托疾，召忠’”
卜，得铸印乘轩之卦，曰：“此象贵不可言，王何病？”王时
时命卜，忠犹为戍卒，自称小人。常以占示王，劝举大
事。王深信之，遂与密议。燕兵起，自署官属，授忠王府
纪善，守通州。南兵数攻不克。既命侍帷幄，疑辄问，术
益验，且时进谋画。遂授长史，赞戎务，为谋臣矣。燕王
称帝，论佐命功，擢工部右侍郎，赞守北京。寻召还，进
兵部尚书。忠少尝读书，晓大义。帝下江南，次子高煦
扈从有功，许以为太子。高煦结淇国公丘福、驸马王
宁等，劝帝立之。谋已定，独忠力争帝前历数古适孽
事。帝不能夺，而密告解缙、黄淮、尹昌隆，皆以忠言为
是。于是立世子为皇太子，命忠为东宫辅导官，以兵
部尚书兼詹事府詹事。久之，命兼辅皇太孙。帝北征，
留忠与蹇义、黄淮、杨士奇辅太子监国。太子两进《迎
銮表》，皆遣忠行。高煦谋夺嫡愈甚，蜚语谮太子。帝还，
悉征官属下狱，独不问忠而密令审察。忠白无是事。
帝怒。忠免冠顿首流涕，愿连坐以保之。以故太子得
无废而官僚获全。忠承顾问，知无不言，然慎密不泄。
凡承旨诇察，无不解释者。好善嫉恶，处僚友不持两
端，退恒推让之，其长厚多如是。十三年卒。子达生甫
六月，给驿归葬，命有司治祠坟，复其家。仁宗立，追赠
荣禄大夫、少师，谥“忠襄。”官达翰林检讨，遣归宁波学，
支俸读书。达刚直敢言，自给事中终长芦都转运使。
忠有兄华，负志节。忠守通州有功，欲推恩官之，辞不
就，徙居东湖。忠卒，召赐金绮，伏阙辞谢：“臣野人，不用
是。”成祖目为“迂叟”，放还。一日，读《宋史》，至王伦附秦桧
事，放声长叹而逝。里中称为白云先生。忠既贵，其妻
封夫人，皆如相者袁珙言。珙亦以靖难功官于朝，自
有传。